እቲ ዶብ ድሕሪ ምኽፋቱ ኣብ ሓደ ወርሒ፡ ኣሻሓት ኤርትራውያን ኣብ ኢትዮጵያ ዑቕባ ምሕታቶም ጸብጻባት ላዕለዋይ ተጸዋዒ ስደተኛታት ሕቡራት ሃገራት ይገልጽ። ምዕጻው እቲ ኣፍደገታት ዶብ፡ ነቲ ኣብ መንጎ ክልቲአን ሃገራት ክረአ ጀሚሩ ዝነበረ ንግዳዊ ርክብ ብኣሉታ ክጸልዎን፡ ብምኽፋት እቲ ዶባት ኣብ መንጎ ህዝብታት ክልቲኡ ሃገራት ተራእዩ ዝነበረ ተስፋ ተናኺፉ ንቀጻልነት ሰላም ከይዕንቅፍ ስግኣት ኣሎ። ኤርትራ፡ ዘይሕጋዊ ንግዲ፣ ዘይሕጋዊ ምስግጋር ናይ ወጻኢ ባጤራን ዋሕዚ ስደት ኤርትራውያንን ንምቁጽጻር፡ ነቲ ኣፍደገታት ዶብ ምዕጻዋ ገለ ምንጭታት ይገልጹ። ቴለቪዥን ኤርትራ ኣብ ወርሒ መጋቢት ሰለስተ "ተጋሩ ኢትዮጵያውያን" ብኣሽሓት ዝቑጸር ዝተሰንዐ ዶላር ሒዞም ናብ ኤርትራ ድሕሪ ምእታዎም ከም ዝተታሕዙ፡ ምጽብጻባ ይዝከር። ገለ ኣዋርሕ ድሕሪ ዕርቀ ሰላም ክልቲአን ሃገራት፡ ሚኒስተር ምክልኻልን ላዕለዋይ ኣዛዚ ሰራዊትን ነበር፡ ሚኒስተር ጸዓት ጀነራል ስብሓት ኤፍሬም፡ መጥቃዕቲ ምስ ኣጋጠሞ ድማ፡ ገለ ወገናት ነቲ ክስተት ምስ ምኽፋት ዶብ ከተኣሳስሩዎ ተሰሚዑ'ዩ። ምምልካት ዶባት ይትግበር'ዶ ይኸውን?
